b'\n_START_ARTICLE_\nBukoli\xc4\x8dna poezija\n_START_PARAGRAPH_\nBukoli\xc4\x8dna poezija je poezija, ki iz odpora zoper nemirni, nesre\xc4\x8dni svet i\xc5\xa1\xc4\x8de miru v idealiziranem naravnem, odmaknjenem pastirskem okolju. Vsebina bukoli\xc4\x8dne poezije v ve\xc4\x8dini prikazuje realisti\xc4\x8dne prizore iz vsakdanjega \xc5\xbeivljenja. Poezija ozna\xc4\x8duje tudi pojem idile, kot posebno literarno zvrst s pastirsko, bukoli\xc4\x8dno ali pastoralno vrsto literature._NEWLINE_Za\xc4\x8detnik bukoli\xc4\x8dne poezije (od gr. bukolos, pastir goveda) je Sicilec Teokrit, ki je v 3. stoletju deloval na dvoru v Aleksandriji. Pod njegovim imenom se je ohranila zbirka z naslovom Idile, kar so pozneje razumeli v pomenu "idili\xc4\x8dne podobice", prvotno pa naslov ozna\xc4\x8duje zgolj zvrstno raznolikost zbirke (pesmi v me\xc5\xa1anih oblikah). V zbirki prevladuje bukoli\xc4\x8dna poezija v o\xc5\xbejem pomenu besede, to je pastirska poezija (predhodnica Vergilijeve in novove\xc5\xa1ke pastoralne poezije.'